Brian Mikkelsen

Brian Arthur Mikkelsen (født 31. januar 1966 i København) er en dansk konservativ politiker og næringslivsleder. Han var innvalgt i Folketinget for Det Konservative Folkeparti 1994–2018, kulturminister 2001–2008, justisminister 2008–2010, økonomi- og næringsminister 2010–2011 og næringsminister 2016–2018. I 2018 ble han administrerende direktør i Dansk Erhverv, en av Danmarks største arbeidsgiver- og interesseorganisasjoner.


== Familie og yrkesliv ==
Brian Mikkelsen er sønn av systemkonsulent Arne Mikkelsen og resepsjonist Winnie Mikkelsen. Han har studentereksamen fra Borupgaard Gymnasium i Ballerup fra 1986 og kandidatutdannelse i statsvitenskap fra Københavns Universitet fra 1994. Ved siden av studiene jobbet han for IBM i 1986 og som intervjuer for GFK/Observa 1990–1992. Han arbeidet som økonom ved Arbejdsløshedskassen for Selvstændige Erhvervsdrivende (ASE) 1992–1996.
Han har hatt tillitsverv som styremedlem i Folkeligt Oplysningsforbund (FOF) 1987–1989 og 1998–2001, styremedlem i Dansk Ungdoms Fællesråd 1989–1991, medlem av Jernbanerådet 1996–2001, medlem av Teknologirådets representantskap 1997–2001, medlem av Det Danske Center for Menneskerettigheders råd 1998–2001, medlem av Det Danske Kulturinstituts representantskap 1998–2001, medlem av ARTEs representantskap 2000–2001, medlem av VL-gruppe 7 2000–2001 samt visepresident i Verdens antidopingbyrå 2004–2006.


== Politisk arbeid ==
Mikkelsen var aktiv i Konservative Gymnasiaster, blant annet som forretningsfører 1985–1986 og formann 1986–1987. Han var dessuten formann for Nordiske Konservative Gymnasiaster 1986–1987. Han var medlem av forretningsutvalget i Konservativ Ungdom 1987–1989 og formann 1989–1990. I tillegg var han medlem av eksekutivkomiteen i Christian Democratic Youth Organisation 1989–1990. 
I Det Konservative Folkeparti var Mikkelsen medlem av hovedstyret 1989–1991 og igjen fra 1998. Han ble oppført som partiets kandidat i Holbækkretsen i Vestsjællands amtskrets i 1990, senere fra Sjællands storkrets. Sin første periode i Folketinget fikk han fra 11. mars til 18. april 1993 som vararepresentant, og i 1994 ble han innvalgt som fast representant. Han har etter dette blitt gjenvalgt ved samtlige folketingsvalg. I Folketinget var Mikkelsen formann for §71-utvalget vedrørende psykisk syke 1997–1998. I perioden 1999–2001 var han nestformann i folketingsgruppen under Bendt Bendtsen. Mikkelsen var videre partiets ordfører i forsknings-, kultur- og utdannelsespolitiske spørsmål.
Da Venstre og Det Konservative Folkeparti overtok regjeringsmakten den 24. november 2001, ble Brian Mikkelsen utnevnt til kulturminister. Som kulturminister ble han møtt med skepsis blant kunstnere og andre på grunn av den sentraliseringen og innsparingene som forslagene innebar. Som utformer av et borgerlig verdigrunnlag i kulturpolitikken definerte han regjeringens satsningsområder. I 2002 stod han bak et medieforlik mellom regjeringen og Dansk Folkeparti, i 2006 ble dette fulgt opp av et bredt medieforlik. Mikkelsen la vekt på at idrett også skulle anerkjennes som en viktig del av kulturlivet. Da partiets formann, Bendt Bendtsen, trakk seg tilbake fra politikken i 2008, førte det til en mindre rokade blant de konservative ministrene, og Mikkelsen overtok i den forbindelse justisministerposten etter Lene Espersen. Ved Lars Løkke Rasmussens store regjeringsomgjøring i 2010 flyttet Mikkelsen nok en gang til Espersens tidligere ministerium, dengang som økonomi- og næringsminister.
Etter regjeringens avgang i 2011 har Mikkelsen vært partiets talsmann i nærings-, skatte-, idretts- og IT-politiske spørsmål siden 2011, nestformann i folketingsgruppen under Lars Barfoed 2011–2012 samt gruppeformann fra 2012.


== Referanser ==


== Eksterne lenker ==
(en) Brian Mikkelsen – kategori av bilder, video eller lyd på Commons 
(da) Brian Mikkelsen hos Folketinget